b'\n_START_ARTICLE_\nEdvard Zajec\n_START_SECTION_\n\xc5\xbdivljenje in delo\n_START_PARAGRAPH_\nObiskoval je slovensko gimnazijo v Trstu (1949-1957) na kateri je risanje pou\xc4\x8deval Avgust \xc4\x8cernigoj in  Cooper school of art (1958-1961) v Clevelandu, kamor se je preselil s star\xc5\xa1i.  V letih 1961\xe2\x80\x931963 je \xc5\xbeivel v ZRN, nato \xc5\xa1tudiral slikarstvo na ALU v Ljubljani (1964-1966; diplomiral pri prof. G. Stupici), od 1966\xe2\x80\x931968 bil na podiplomskem izpopolnjevanju na Ohio University (odd. za lepe umetnosti \xe2\x80\x94 \xc2\xbbfine arts\xc2\xab), nato je u\xc4\x8dil slikarstvo na Carleton collegeu (1968-1969) in 1969\xe2\x80\x931970 na Saint Olaf collegeu (oba Northfield, Minnesota). Tedaj se je za\xc4\x8del ukvarjati z ra\xc4\x8dunalni\xc5\xa1ko grafiko, ki je pozneje postala glavno podro\xc4\x8dje njegovega ustvarjanja. Leta 1970 se je vrnil v Trst, bil svobodni umetnik in 1973\xe2\x80\x931980 prof. risanja na slovenskem u\xc4\x8ditelji\xc5\xa1\xc4\x8du; hkrati se je ukvarjal z raziskovanjem novih mo\xc5\xbenosti ra\xc4\x8dunalni\xc5\xa1ke grafike. Poleti 1980 je na povabilo univerze v Syracusi (odd. za medijske \xc5\xa1tudije) ponovno od\xc5\xa1el v ZDA, kjer je ustanovil posebno \xc5\xa1tudijsko skupino za ra\xc4\x8dunalni\xc5\xa1ko grafiko. Sodeloval je na vseh pomembnej\xc5\xa1ih svetovnih multimedijskih manifestacijah in imel vrsto samostojnih razstav. Svoje poglede na ra\xc4\x8dunalni\xc5\xa1ko umetnost je predstavil v ve\xc4\x8d \xc4\x8dlankih.'